张士诚

张士诚（1321年－1367年），元末个起义军领袖跟地方割据势力之一。泰州白驹场（今朝江苏省大丰区）人；勒元朝末年抗元起义领袖当中，有“友谅最桀，士诚最富”之说。死脱过后葬勒吴县斜塘。

 生平 
张士诚小名叫九四，本身是个运盐工，因为弗愿畀盐官压迫，至正十三年（1353年）搭俚个兄弟张士义、张士德、张士信还有盐贩李伯升等十八个人起兵反元，弗久就攻下泰州、兴化、高邮等江北重镇。十四年正月（1354年）勒高邮建国，国号大周，自称诚王，以天祐为年号。

至正十四年（1354年）九月，元太师右丞相脱脱领重兵南下攻高邮，十一月，勒城外打败张士诚军，张士诚退进城中固守。十二月，元军攻占外城。勒搿个危急个辰光，元顺帝听信谗言，解除之脱脱个兵权，临阵换将，元军军心涣散。张士诚军趁机反击，打败元军。至正十六年（1355年）张士诚继续往南发展，攻入平江路（今朝苏州市）改平江路为隆平府。至正十七年（1357年）元朝江浙行省平章达识帖睦迩派杨完者打张士诚，张士诚因为面临畀元军搭方国珍夹击个情况就投降元朝哉，畀渠封为太尉。至正十八年（1358年），采取分化策略，搭达识帖睦迩联合，起兵攻打杨完者，杨完者自杀。

张士诚乘朱元璋搭陈友谅大战个机会，势力弗断扩张，北到徐州、南到绍兴个割据实力，拥兵几十万；并且几次运粮十几万石到大都（北京）。二十三年（1363年）三月，派吕珍去打安丰个红巾军刘福通部，逼得刘福通搭韩林儿投靠朱元璋。九月，张士诚自称吴王，以俚个兄弟张士信为丞相，用黄敬夫、蔡彦文、叶德新三人为参军，弗再归顺元朝；第二年，朱元璋也称“吴王”；著名小说《三国演义》个作者罗贯中也勒张士诚处任职。

张士诚搭朱元璋个势力弗断交战，张部以渔盐近海交通个便利，还有日本倭寇力量暗中支持，明朝建立以后实施“海禁政策”也搭迭个有交关大个关系。朱元璋以“先取通泰诸郡县，剪士诚肘翼，然后专取浙西”个办法一步步削弱张士诚；勒朱元璋消灭脱陈友谅之后，至正二十五年（1366年）朱元璋开始对张士诚个势力进攻，张士诚个兄弟张士德几次打败明军，可惜个是张士德个马发狂，畀徐达前锋赵德胜抓牢，勒金陵绝食而死，张士诚力量大失；至正二十六年（1367年）十二月包围张士诚所居个平江；九月平江城攻破，张士诚畀渠捉牢，后来押到应天（今南京），俚想自杀，畀部将救下来哉。勒押往应天个船浪，明史记载俚“至金陵，竟自缢死，年四十七。命具棺葬之。”

张士诚有养子“五太子”，投降朱元璋。

目前苏州市斜塘镇有张士诚墓。

 评价 
张士诚死后勒民间受到怀念，搭元朝官兵，宝庆府杨完者军队个混乱个军纪相比，苏州、秀州、杭州等地有“生不谢宝庆杨，死不怨泰州张”个俗语。每逢七月三十张士诚个生日，苏州、杭州等地每家人家门口头侪会扎草龙，烧九四香（张士诚小名九四）来纪念俚。一直到中华人民共和国成立以后，再逐渐停止。

分类:吴越历史
Category:盐城人
Category:张姓